**5 Octombrie – Ziua Internațională a Educației**

În fiecare an, la începutul lui octombrie ne reunim sub semnul nobil al educației, sărbătorind Ziua Internațională a Educației. Este un moment solemn, de bilanț, reprezentând un cadru de referință pentru reconfirmarea drepturilor și a responsabilităților cadrelor didactice.

Această zi simbolică ne oferă prilejul să evidențiem faptul că școala are menirea de a contura destinul neamului românesc, de a fundamenta pacea și de a stimula dezvoltarea durabilă. Totodată, reprezintă un moment aparte, când îi felicităm pe elevii noștri și celebrăm profesionalismul, responsabilitatea și implicarea dascălilor vasluieni.

Într-o lume competitivă și frământată de multiple probleme, calea spre orizonturile senine ale umanității este asigurată de forța valorilor morale și culturale, izvorâte din efortul comun profesor – elev – familie – comunitate. Doar împreună putem trăi bucuria împlinirii depline, garantată de priceperea și dăruirea de a construi lumea de mâine prin școala de azi.

În pofida tuturor dificultăților inerente timpurilor pe care le străbatem, vocația și excelența nu au dispărut, ci au căutat metode individuale și locale de supraviețuire și multiplicare, găsind căi proprii de a se menține vizibile și influente într-un context complicat. Laureații concursurilor sau ai olimpiadelor și – poate mult mai discret – coordonatorii lor au devenit repere luminoase despre elevi de excepție și despre dascăli înzestrați, despre reușite care ne fac pe toți mândri.

La mulți ani, dragi elevi și stimați colegi! Fie ca munca și perseverența noastră, puse în slujba educației de calitate, să fie mereu apreciate și încununate de succes! Sănătate, putere de muncă și numai împliniri! Pentru toți, fiecare zi să devină o experiență întemeietoare și să adauge sens existenței noastre!

Cu aleasă considerație,

**Inspector școlar general,**

**profesor Ana- Cristiana BOTAN**